בס"ד

**מקורות לשיעור פסח תשע"ד – מהי בדיוק הבעיה של החמץ?**

**1. תלמוד**: 83 חלאים תלוין במרה, וכולן פת שחרית במלח וקיתון של מים מבטלתן. תנו רבנן: י"ג מעלות נאמרו בפת שחרית - מצלת מן החמה ומן הצנה ... ומחכימת פתי, ודבריו נשמעין, ותלמודו מתקיים בידו ... מוציא את הקנאה ומכניס את האהבה. כך אומרים אנשים: ששים אנשים רדפו ולא הצליחו להשיג אדם שאכל ארוחת בוקר (ב"מ קז,ב).

**2. שולחן ערוך רבינו הזקן**: קודם שהגיע זמן איסור הנאתו, יכול לבטלו ולהפקירו ולהשהותו עמו בבית כל ימי הפסח. שאינו עובר מן התורה בבל יראה ובל ימצא אלא על חמץ **שלו** , שנאמר 'ולא יראה לך' - שלך אי אתה רואה, אבל אתה רואה של אחרים ושל הפקר.

אבל חכמים גזרו שאין ביטול והפקר מועיל כלום לחמץ ... אלא הוא צריך לחפש אחריו במחבואות ובחורים ולבדוק ולהוציאו מכל גבולו ... ומפני שני דברים נזקקו לכך: א. לפי שהביטול וההפקר תלוי במחשבתו של אדם שיפקירנו בלב שלם ויוציאנו מלבו לגמרי, ולפי שאין דעת כל בני אדם שוין ואפשר מי שיקל בדבר ולא יפקירנו בלב שלם ולא יוציאנו מלבו לגמרי, לפיכך גזרו שאין ביטול והפקר מועיל כלום עד שיוציא את החמץ מכל גבולו. ב: לפי שהאדם רגיל בכל השנה בחמץ ומחמת רגילותו קרוב הוא לשכחה שישכח את איסורו ויאכל ממנו אם יהיה מונח בגבולו בפסח. לפיכך הצריכו לחפש אחריו ולבדוק ולהוציאו מכל גבולו קודם שיגיע זמן איסור אכילתו.

**שולחן ערוך רבינו הזקן**: ישראל שיש לו חמץ הרבה בערב פסח ורוצה למכרו לנכרי המכירו ומיודעו ... אע"פ שהוא יודע בהנכרי שלא יגע בחמצו כלל אלא ישמרנו לו עד לאחר הפסח ואז יחזירנו לו - הרי זה מותר. דכיון שאם לא היה הנכרי רוצה להחזירו לו, לא היה יכול לתבוע ממנו בדין שיחזירנו לו - נמצא שכל ימי הפסח החמץ קנוי להנכרי בקנין גמור, ואחר הפסח שהוא מחזירו לו, מתנה הוא שנותן לו (סימן תמח).

**3. תורה**: וַיֹּאפוּ אֶת-הַבָּצֵק אֲשֶׁר הוֹצִיאוּ מִמִּצְרַיִם עֻגֹת מַצּוֹת כִּי לֹא חָמֵץ:  כִּי-גֹרְשׁוּ מִמִּצְרַיִם וְלֹא יָכְלוּ לְהִתְמַהְמֵהַּ, וְגַם-צֵדָה, לֹא-עָשׂוּ לָהֶם.

**של"ה**: התורה אמרה שהמצות צריכות להיות "לחם עוני", כדי להזכיר את צרת השעבוד במצרים, שלא היו נותנים לעבדים הישראלים לאפות את הלחם היטב עד שיתפח, אלא היו מכינים ואופים אותו בלחץ – ושבים לעבודה.

**4. הרבי מלובאוויטש**: הלחם החמץ הוא גדל ומתנפח, ואילו המצה נשארת כפי שהיא. ההבדל הזה מתבטא גם במבנה הגרפולוגי של המלים "חמץ" ו"מצה". המלים הללו מורכבות כמעט מאותן אותיות – מ, צ, וגם אותיות ה' ו-ח', שהן די דומות. איפה בכל זאת ההבדל? בקו הקטן שבין ה-ה' והאות ח': האות ח' היא סגורה משלושה כיוונים ורק פתוחה מלמטה, ואילו האות ה' נושאת גם פתח קטן מהצד.

אלא כאשר האדם הוא בבחינת "חמץ" ומוצף באהבה עצמית, אין לו לאן לברוח, רק לרדת כלפי מטה, חלילה. כיון שכאשר הוא חוטא, הוא מצדיק את עצמו מתוך אהבה עצמית ולעולם אינו מודה שחטא. הוא מאשים את כולם סביבו, חוץ מאת עצמו. וגם כאשר דורשים ממנו להתנדב ולתת צדקה, למשל, הוא מאשים את הזולת ואומר שלא מגיעה לו עזרה.

אולם כאשר האדם הוא בבחינת "מצה" ובטל בעיני עצמו, הוא יוצא מכל צרה. כי מפעם לפעם הוא עורך חשבון נפש אמיתי וכנה ומשפר את מעשיו. וכאשר נדרשת ממנו התנדבות, הוא חש את כאבו של הזולת ועומד לימינו (משיחת פרשת ויקהל פקודי תשי"ב).

5. **הרבי הריי"ץ**: אחד התלמידים אצל אדמו"ר הזקן, היה בעל כשרון גדול ועמקן נפלא. הוא רכש ידיעה גדולה בתורה והיה מסוגל להתעמק בענין של חסידות במשך כמה שעות!.

ב'יחידות' הראשונה אצל רבינו הזקן, שאל: "רבי, מה חסר לי"? ענהו הוד כ"ק אדמו"ר הזקן: "אין חסר לך מאומה כי אתה ירא שמים ולמדן, רק צריך אתה להוציא את ה'חמץ', שהוא ישות וגסות הרוח, ולהכניס את ה'מצה', שהיא ביטול.